Indbrudstyvene er ikke længere så tilbøjelige til at trænge ind i nordjyske hjem, som de tidligere var. Efter en sand indbrudsbølge i starten af året har Nordjyllands Politi brugt flere ressourcer på området. Og det virker. Antallet af indbrud er faldet markant i de seneste måneder. Sidste år blev der begået næsten 3000 indbrud i Nordjylland. Den tendens fortsatte i de første tre måneder af 2016 - men nu er kurven knækket. - Vi kan se, at indbrudstallene er faldet rigtig kraftigt i de sidste par måneder, siger politikommissær Sune Myrup fra Nordjyllands Politi. Nordjyllands Politi har brugt flere kræfter på at komme indbruddene til livs i forhold til tidligere, og de nye tal fra politiets statistik tyder på, at indsatsen virker. - Heroppe i Nordjylland havde vi i 2015 nogle alt for høje tal, og det fortsatte så ind i første kvartal af 2016, som gjorde, at vi satte ekstra ressourcer ind på området. Derfor er det selvfølgelig også glædeligt nu, at vi kan se, at det har udmøntet sig i rigtigt store fald for Nordjyllands Politikreds, siger Sune Myrup. Tal fra Nordjyllands Politi viser, at der er blevet begået 161 færre indbrud i de første ni måneder af 2016 i forhold til samme periode sidste år. Det svarer til et fald på 8,37 procent. Faldet har været særligt stort i Brønderslev, Mariagerfjord, Frederikshavn og Rebild. Kun i Vesthimmerland har der været flere indbrud i år, end der var sidste år. En række indbrudstyve er i de seneste måneder blevet anholdt i Nordjylland. Der er allerede blevet rejst 386 sigtelser for indbrud i år. - Vi har en klar strategi om, at de gerningsmænd, der udfører de her indbrud, de skal også være klar over, at der ligger hele tiden en risiko for at blive taget af politiet. Og det er virkelig det, vi arbejder på, siger Sune Myrup. De fleste af de sigtede indbrudstyve sidder endnu fængslet. Der er faldet dom i enkelte sager, og politiets succes med opklaringen af indbrud får Sune Myrup til at spå om et lyst år på indbrudsfronten. - Holder de nuværende tal, så vil vi få et rigtig, rigtig lavt indbrudstal for Nordjyllands Politi for 2016. Og derudover vil vi ligge rigtig højt i forhold til, hvor mange personer vi har sigtet for at lave de her indbrud, siger Sune Myrup. Antal indbrud i Nordjyllands Politikreds [cke_placeholder_tables:{"tableData":" Måned; 2015; 2016; Ændring ifht. 2015### Total; 1.924; 1.763; -8,37% ###Januar;210;237;12,86%###Februar;203;357;75,86%###Marts;198;243;22,73%###April;156;134;-14,10%###Maj;181;116;-35,91%###Juni;121;151;24,79%###Juli;393;219;-44,27%###August;271;167;-38,38%###September;191;139;-27,23%"}]

Referat:
Det er blevet sværere at være indbrudstyv i Nordjylland. Nordjyllands Politi har øget indsatsen på indbrudsområdet - og det virker.